РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-294/22

23. јануар 2022. године

Б е о г р а д

З А П И С Н И К

36. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 20. ЈАНУАРА 2022. ГОДИНЕ

 Седница је почела у 11,28 часова.

 Председавао је Владимир Димитријевић, председник Републичке изборне комисије.

 Седници су присуствовали: чланови Републичке изборне комисије: Драгана Одовић, Зоран Лукић, Весна Миздрак, Никола Јелић, Џемил Сијарић, Јелена Миленковић, Марија Ђоковић, Владимир Јестратијевић, Ђула Ладоцки, Бранкица Јовић, Татјана Китановић, Миљкан Карличић, Вељко Одаловић, Владимир Матић, Срђана Видовић и Мирослав Васић; заменици одсутних чланова: Бранибор Јовичић, Срђан Сандић и Зорица Симеуновић; заменици присутних чланова: Вељко Перовић, Маја Пејчић, Марина Ђукановић, Енис Зековић, Џемил Диванефендић, Горан Дилпарић, Срђан Зораја и Горан Михајловић.

 Седници нису присуствовали: Усаме Зукорлић, заменик председника Републичке изборне комисије; чланови Комисије: Немања Поповић, Марко Јанковић, Ђорђе Павловић, Бисерка Живковић, Милош Томашевић и Жељка Радета, као и др Миладин Ковачевић; заменици присутних чланова: Весна Стојковић, Нада Јелић, Милован Амиџић, Марко Кулић, Бела Буташ, Александар Чамагић, Гордана Радић Поповић и Борис Бутулија; заменици одсутних чланова: Милош Срећковић, Марина Марковић и Марица Бурсаћ, као и Срђан Смиљанић, секретар Републичке изборне комисије.

 Осим чланова и заменика чланова Комисије, седници су присуствовали: Владимир Шутић, помоћник директора Републичког завода за статистику, Ана Трифуновић, овлашћени посматрач Удружења Грађани на стражи, Емилија Орестијевић, овлашћени посматрач Удружења Цесид и Владимир Тупањац, овлашћени посматрач Удружења ЦРТА.

 На предлог председника, Комисија је, једногласно (20 за) и без дискусије, утврдила следећи

Д н е в н и р е д:

 1. Одлучивање о приговору гласача Хаџи Андреја Милића из Крушевца (02 Број: 014-220/22 од 18. јануара 2022. године);

 2. Одлучивање о приговору гласача Петра Челика (02 Број: 014-221/22 од 18. јануара 2022. године);

 3. Одлучивање о приговору гласача Бранка Трајковића из Лесковца (02 Број: 014-223/22 од 18. јануара 2022. године);

 4. Одлучивање о приговору Љубише Станковића, члана гласачког одбора у Горњем Јабукову (02 Број: 014-231/22 од 18. јануара 2022. године);

 5. Одлучивање о приговору Снежане Шошкић из Београда (02 Број: 014-255/22 од 19. јануара 2022. године);

 6. Одлучивање о приговору Зорана Илића из Текериша (02 Број: 014-262/22 од 19. јануара 2022. године);

 7. Одлучивање о приговору Општинског одбора Српског покрета Двери из Мионице (02 Број: 014-280/22 од 19. јануара 2022. године);

 8. Доношење решења о спровођењу поновног гласања на гласачким местима за које је констатовано да се не могу утврдити резултати гласања и на којима је поништено гласање на републичком референдуму одржаном 16. јануара 2022. године;

 9. Доношење одлуке о одређивању облика, изгледа, боје и садржине гласачког листића и контролног листа за проверу исправности гласачке кутије за поновно гласање на републичком референдуму ради потврђивања Акта о промени Устава Републике Србије;

 10. Доношење решења о утврђивању броја гласачких листића за поновно гласање на републичком референдуму ради потврђивања Акта о промени Устава Републике Србије;

 11. Р а з н о.

**Прва тачка дневног реда** – Одлучивање о приговору гласача Хаџи Андреја Милића из Крушевца

 У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбачен као поднет од неовлашћеног лица.

 Истакао је да је приговор примљен 18. јануара 2022. године у 12,42 часова, непосредном предајом Писарници Народне скупштине, да је поднет на поступак спровођења референдума, те да подносилац приговора наводи да као грађанин Србије указује на тешку повреду поступка спровођења процедуре референдума који је одржан на територији Србије и да сматра да су резултати оваквог референдума апсолутно неважећи. Додао је и да се у приговору наводе и питања у вези са статусом Аутономне покрајине Косово и Метохија и објављивањем званичних резултата избора.

 Истакао је да је приговор благовремен, али да се треба сматрати поднетим од неовлашћеног лица.

 У дискусији су учествовали Владимир Матић и Владимир Димитријевић.

 Комисија је, већином гласова (14 за, четири против, два нису гласала), донела решење којим се приговор одбацује као поднет од неовлашћеног лица, у предложеном тексту.

**Друга тачка дневног реда** – Одлучивање о приговору гласача Петра Челика

 У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбачен као неблаговремен и изјављен од неовлашћеног лица.

 Истакао је да је приговор примљен 18. јануара 2022. године у 12,45 часова, непосредном предајом Писарници Народне скупштине, да је поднет против Одлуке Републичке изборне комисије 02 Број: 014-177/22 од 15. јануара 2022. године о начину на који ће гласачи са територије Аутономне покрајине Косово и Метохија моћи да остваре своје право изјашњавања на републичком референдуму ради потврђивања Акта о промени Устава Републике Србије, расписаном за 16. јануар 2022. године, која, како наводи подносилац приговора, апсолутно мења референдумска правила за грађане Р. Србије са бирачким местима на територији АП КиМ.

 Истакао је да се приговор треба сматрати неблаговременим и поднетим од неовлашћеног лица.

 У дискусији су учествовали Мирослав Васић и Владимир Димитријевић.

 Комисија је, већином гласова (14 за, пет против, један није гласао), донела решење којим се приговор одбацује као неблаговремен и изјављен од неовлашћеног лица, у предложеном тексту.

**Трећа тачка дневног реда** –Одлучивање о приговору гласача Бранка Трајковића из Лесковца

 У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбачен као недозвољен.

 Истакао је да је приговор примљен 18. јануара 2022. године у 13,50 часова, преко Градске изборне комисије града Лесковца, да подносилац приговора наводи да је дана 16.01.2022. године покушао да оствари своје грађанско право и гласа на референдуму али да је по доласку на место гласања (гласачко место број 35. у граду Лесковцу) обавештен да се не налази у изводу из бирачког списка, поводом чега је извршио проверу те да је дана 17. јануара 2022. године обавештен да се не налази у изводу из бирачког списка, имајући у виду да је против њега покренут ванпарнични поступак делимичног лишавања пословне способности.

 Напоменуо је да се приговором тражи да Републичка изборна комисија и надлежни орган града Лесковца изврше провере навода из приговора, а све у циљу како би могао да оствари своје право да бира и буде биран на предстојећим изборима.

 Истакао је да је приговор благовремен и изјављен од овлашћеног лица, али да се треба сматрати недозвољеним.

 У дискусији су учествовали Мирослав Васић и Владимир Димитријевић.

 Комисија је, већином гласова (15 за, један против, четири нису гласала), донела решење којим се приговор одбацује као недозвољен, у предложеном тексту.

**Четврта тачка дневног реда** –Одлучивање о приговору Љубише Станковића, члана гласачког одбора у Горњем Јабукову

 У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбачен као поднет од неовлашћеног лица.

 Истакао је да је приговор примљен 18. јануара 2022. године у 15,25 часова, преко Општинске изборне комисије општине Владичин Хан, да је поднет на рад гласачког одбора на гласачком месту број 28. Горње Јабуково у општини Владичин Хан, те да се у приговору наводи да је дана 16.01.2022. године на бирачком месту број 28. Горње Јабуково утврђено од стране бирачког одбора да је дошло до пропуста и да је утврђено да је у гласачку кутију убачено седам листића гласача из извода који се нису појавили на бирачком месту, те да сматра да је повређен правилник о раду бирачког одбора.

 Истакао је да је приговор благовремен али да се треба сматрати поднетим од неовлашћеног лица.

 У дискусији су учествовали Срђана Видовић, Мирослав Васић, Владимир Матић, Никола Јелић, Владимир Јестратијевић и Владимир Димитријевић.

 Комисија је, већином гласова (15 за, четири против, један није гласао), донела решење којим се приговор одбацује као поднет од неовлашћеног лица, у предложеном тексту.

**Пета тачка дневног реда** – Одлучивање о приговору Снежане Шошкић из Београда

 У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбачен као поднет од неовлашћеног лица.

 Истакао је да је приговор примљен 19. јануара 2022. године у 11,00 часова, путем поште, препорученом пошиљком са датумом и временом предаје пошти 18. јануара 2022. године у 17.16 часова, као и да је 19. јануара 2022. године у 13,50 часова, подносилац приговора, непосредном предајом Писарници Народне скупштине, доставила поднесак под називом „Допуна претходног обраћања“.

 Указао је да подносилац приговора сматра да су о Акту о промени Устава, односно променама Устава које су предвиђене, медији пристрасно и селективно обавештавали грађане, да грађани уопште нису обавештавани а није им ни била доступна интегрална верзија акта о промени Устава, да су тим изменама потврђени међународни уговори стављени изнад закона који морају бити у складу са тим уговорима, да значај односно последице такве промене нису биле садржане у обавештењима грађанима, да би изборна воља односно резултати референдумског процеса били значајно другачији а сасвим сигурно и излазност бирача, да су грађани истинито обавештавани о променама Устава.

 Истакао је да је приговор благовремен али да се треба сматрати поднетим од неовлашћеног лица.

 У дискусији су учествовали Владимир Матић и Владимир Димитријевић.

 Комисија је, већином гласова (15 за, два против, три нису гласала), донела решење којим се приговор одбацује као поднет од неовлашћеног лица, у предложеном тексту.

**Шеста тачка дневног реда** – Одлучивање о приговору Зорана Илића из Текериша

 У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбијен као неоснован.

 Истакао је да је приговор примљен 19. јануара 2022. године у 11,00 часова, путем поште, препорученом пошиљком са датумом предаје пошти 17. јануара 2022. године.

 Указао је да је приговор поднет на спровођење референдума на бирачком месту број 14, Горња Бадања у граду Лозници, те да подносилац приговора наводи да су му на бирачком месту без икакве контроле омогућили да се потпише у листу изашлих и дали гласачки листић и да тражи да се увидом у поменути догађај одлучи да ли је потребно понављање избора, а чланови посматрачи у бирачком одбору казне због непоштовања изборних правила и да им буде онемогућено да убудуће учествују у спровођењу избора.

 Истакао је да је приговор благовремен и изјављен од овлашћеног лица али да нема законских основа да буде усвојен.

 У дискусији су учествовали Мирослав Васић и Владимир Димитријевић.

 Комисија је, већином гласова (15 за, један против, четири нису гласала), донела решење којим се приговор одбија као неоснован, у предложеном тексту.

**Седма тачка дневног реда** – Одлучивање о приговору Општинског одбора Српског покрета Двери из Мионице

 У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбачен као поднет од неовлашћеног лица.

 Истакао је да је приговор примљен 19. јануара 2022. године у 12,04 часова, преко Општинске изборне комисије општине Мионица, која је приговор примила 18. јануара у 14.48 часова.

 Напоменуо је да је приговор поднет због неправилности на гласачком месту број 27. Планиница у општини Мионица и да се у приговору наводи да је на наведеном бирачком месту уписано 160 грађана са правом гласа, а да је према записнику са бирачког места на референдум изашло 156 грађана; да су провером на терену добили сазнања да је реална излазност била максимално 30%, а да је све преко тога лажирано; да су сазнали да је после 18 часова председник бирачког одбора из Планинице сам или уз помоћ чланова бирачког одбора потписивао грађане и гласао у њихово име заокруживши ДА; и да се увидом у бирачки списак лако може утврдити да су сви потписи слични и да их је потписало једно лице.

 Истакао је да је приговор благовремен али да се треба сматрати да је изјављен од неовлашћеног лица.

 У дискусији су учествовали Владимир Матић, Срђана Видовић, Владимир Димитријевић и Мирослав Васић.

 Комисија је, већином гласова (14 за, три против, три нису гласала), донела решење којим се приговор одбацује као поднет од неовлашћеног лица, у предложеном тексту.

**Осма тачка дневног реда** – Доношење решења о спровођењу поновног гласања на гласачким местима за која је констатовано да се не могу утврдити резултати гласања и на којима је поништено гласање на републичком референдуму одржаном 16. јануара 2022. године

 У уводним напоменама. Председник Комисије је упознао Комисију са Предлогом решења о спровођењу поновног гласања, којим се предлаже да се 23. јануара 2022. године гласање понови на девет гласачких места, у вези са којима су надлежне поткомисије донеле решења којим су констатовале да се не могу утврдити резултати гласања (гласачка места број 16. у Петровцу на Млави, бр. 20, 22. и 38. у Трстенику и број 43. у Бачкој Тополи) односно решења којима су поништиле гласање на републичком референдуму одржаном 16. јануара 2022. године (гласачка места број 33. у градској општини Пантелеј у Нишу, број 47. у Чачку, број 10. у Трстенику и број 31. у Пожаревцу).

 Није било дискусије.

 Комисија је, једногласно (20 за), донела Решење о спровођењу поновног гласања на гласачким местима за која је констатовано да се не могу утврдити резултати гласања и на којима је поништено гласање на републичком референдуму одржаном 16. јануара 2022. године, у предложеном тексту.

**Девета тачка дневног реда** – Доношење одлуке о одређивању облика, изгледа, боје и садржине гласачког листића и контролног листа за проверу исправности гласачке кутије за поновно гласање на републичком референдуму ради потврђивања Акта о промени Устава Републике Србије

 У уводним напоменама, председник Комисије је упознао Комисију са Предлогом одлуке, истакавши да се предлаже да се гласачки листићи штампају на папиру розе боје (CMYK –0,20,0,0), а контролни лист за проверу исправности гласачке кутије на белом папиру.

 Није било дискусије.

 Комисија је, већином гласова (15 за, пет није гласало), донела Одлуку о одређивању облика, изгледа, боје и садржине гласачког листића и контролног листа за проверу исправности гласачке кутије за поновно гласање на републичком референдуму ради потврђивања Акта о промени Устава Републике Србије, у предложеном тексту.

**Десета тачка дневног реда** – Доношење решења о утврђивању броја гласачких листића за поновно гласање на републичком референдуму ради потврђивања Акта о промени Устава Републике Србије

 У уводним напоменама, председник Комисије је упознао Комисију са Предлогом решења, истакавши да је предлог да се одреди штампање 7.750 гласачких листића, што обухвата број 7.711, као коначан број гласача на гласачким местима на којима се понавља гласање, на дан 13. јануара 2022. године, утврђен Одлуком Републичке изборне комисије о утврђивању и објављивању коначног броја гласача у Републици Србији, и број 39, као резерву гласачких листића од 0,5% од коначног броја гласача на гласачким местима на којима се понавља гласање.

 Није било дискусује.

 Комисија је, већином гласова (17 за, један уздржан, два нису гласала), донела Решење о утврђивању броја гласачких листића за поновно гласање на републичком референдуму ради потврђивања Акта о промени Устава Републике Србије, у предложеном тексту.

**11. тачка дневног реда** – Разно

 1) Мирослав Васић је замолио да се материјали за седнице достављају благовремено, ради адекватне припреме за седницу. Председник Комисије се сагласио са потребом да се материјали достављају благовремено, при чему је указао да служба која ради за Комисију уредно припрема материјале, који су великог обима, што доводи до кашњења у њиховој достави члановима Комисије.

 2) Вељко Одаловић је, као координатор Комисије за Косово и Метохију, обавестио Комисију да је 19. јануара 2022. године око 21.00 часова, у штампарију ЈП „Службени гласник“ враћен (ради чувања до уништења) заплењени гласачки материјал који је био намењен за спровођење гласања на републичком референдуму на гласачким местима на Косову и Метохији.

 Седница је завршена у 12,41 часова.

 Препис тонског снимка седнице саставни је део овог записника.

 СЕКРЕТАР ПРЕДСЕДНИК

 Срђан Смиљанић Владимир Димитријевић